Marian Daragiu, subsecretar de stat în Ministerul Educației, a comentat joi în emisiunea Politica zilei, cu Ioana Constantin, cazul exploziei devastatoare de la stația ilegală de la Crevedia. Acesta a subliniat importanța respectării unor standarde minime de siguranță, iar faptul că acestea nu au fost îndeplinite sau că nu au existat acțiuni ale instituțiilor pentru ca ele să existe indică o faptă penală:
"Autorizările și acreditările primite de către furnizorii de servicii, și aici avem în vedere de la DSP, de la PSI, de Sanepid, toate aceste autorizări au rolul de a proteja cetățeanul român și de a asigura furnizorului de servicii, inclusiv serviciile sociale, amintiți-vă de dezastrele care s-au întâmplat în serviciile sociale, nu cu multă vreme în urmă, au rolul de a genera niște standarde minime de calitate.
Respectarea acestor standarde minime de calitate protejează cetățeanul, ne protejează familia, ne protejează copiii. Întrebarea se pune, și poate aici este loc de o dezbatere, cine verifică respectarea acestor standarde de calitate? A avea o autorizație de la statul român este responsabilitatea fiecărui furnizor.
Cred că este vorba despre responsabilitate în primul rând. Toate centralele de gaz din România ale persoanelor fizice sunt în momentul de față prin trei opțiuni: fie de către statul român, de către statul român împreună cu o firmă specializată sau de către sistemul privat. Întrebarea pe care eu o ridic aici este cine verifică respectarea acestor standarde minime? Acesta este subiectul. Este foarte clar că aici ne ducem în zona penalului".